google/wiki40b huggingface dataset:
טל בן צבי

ד"ר טל בן צבי (נולדה ב-1966) היא חוקרת תרבות ואוצרת של אמנות עכשווית.

ביוגרפיה

טל בן צבי נולדה בקיבוץ אלומות ב-1966 והחל מ-1973 התגוררה בפרדס חנה, כיום מתגוררת בתל אביב.
בן צבי השלימה תואר ראשון בתולדות אמנות ואמנות יצירה באוניברסיטת חיפה (1992), לימודי אוצרות בסמינר לאוצרות ותאוריה בבית הספר לאמנות קמרה אובסקורה תל אביב (1997), תואר שני ודוקטורט בפקולטה לאמנות באוניברסיטת תל אביב (2010) בנושא "ייצוגי הנכבה באמנות פלסטינית: שנות השבעים והשמונים בעבודותיהם של אמנים בני המיעוט הפלסטיני בישראל". וכן פוסט דוקטורט במכון טרומן באוניברסיטה עברית ירושלים (2011) בנושא "אמנות עכשווית בערי הנמל המעורבות: יפו, חיפה, עכו".
בן צבי ניהלה את הסמינר לאוצרות תאוריה וביקורת, בית ספר לאמנות קמרה אובסקורה (2003–2005), וכן ניהלה את בית הספר לאמנויות במכללת סמינר הקיבוצים (2009–2012). ב-2012 מונתה למשנה לנשיאה לעניינים אקדמיים, בצלאל, אקדמיה לאמנות ועיצוב, ירושלים (לאחר סיום התפקיד של פרופ' יערה בר-און) לצד נשיאת בצלאל, אקדמיה לאמנות ועיצוב, פרופ' אווה אילוז.
החל מ-1998 ועד היום, בן צבי היא מרצה בתחומי התרבות החזותית במספר מוסדות אקדמיים, בהם האקדמיה לאמנות ועיצוב בצלאל, ירושלים; בית הספר לאמנויות מכללת סמינר הקיבוצים, תל אביב; המכון לאמנות, מכללת אורנים; החוג ללימודי תרבות, מכללת ספיר; מנשר בית ספר לאמנות, תל אביב; בית ספר לאמנות קמרה אובסקורה, תל אביב.
בשנים 2006–2013 עסקה בן צבי בפעילות ציבורית בוועדות המרכזיות בתחומי האמנות בארץ: חברה במדור לאמנות פלסטית, המועצה הישראלית לתרבות ואמנות, משרד התרבות המדע והספורט (עד 2013). יועצת בוועדת הפרויקטים לאמנות עכשווית של עיריית תל אביב וקרן רבינוביץ (2006–2012), חברה בוועדה הציבורית בתחום האמנות של סל תרבות ארצי (2006–2012).
בשנים 2004–2007 ניהלה את אוסף יגאל אהובי לאמנות עכשווית, תל אביב.

אוצרות

לצד מחקר אקדמי בן צבי היא אוצרת של אמנות עכשווית. ב-1998 הקימה את הגלריה לאמנות ב"קרן היינריך בל" (Heinrich boll foundation) שם הציגה תערוכות יחיד של אמנים ישראלים ופלסטינים, בהם ג'ומאנה אמיל עבוד, דנוש לחמן, נטי שמיע עפר, אחלם שיבלי , טל מצליח, זויה צ'רקסקי, יהושע סימון, שולה קשת ומריה פומיאניסקי.
ב-2001 הקימה את גלריית הגר לאמנות ביפו, שם הציגה תערוכות יחיד של אמנים ישראלים ופלסטינים, בהם ציבי גבע, שאריף ואכד, חן שיש ואניסה אשקר.
על פעילות זו קיבלה בשנת 2008 את "פרס אוצר" מטעם משרד התרבות, המדע והספורט. מנימוקי הוועדה: "טל בן צבי מוכרת בעשור השנים האחרונות כאחת האוצרות והחוקרות המצוינות של אמנות ישראלית ופלסטינית. המגמות שבהן היא עוסקת מעוגנות בשכבות חברתיות או באוכלוסיות שלא תפסו מקום מרכזי באמנות הישראלית ההגמונית".
פול נירופ ראסמוסן

חייו

פול נירופ ראסמוסן נולד באסביירג כבנם של אולוף נירופ ראסמוסן, פועל, מקרין וסוחר, ושל ורה אלינה נירופ ראסמוסן, מנקה. בנעוריו עבד בעבודות מזדמנות - כנער שליח, פועל, במחלבה, בנמל של עיר הולדתו, מאוחר יותר בספירת תחבורה ובהובלת משקאות. אחרי לימודי תיכון בבית ספר ממלכתי באסביירג, למד מדעי המדינה, משפטים וכלכלה וסיים בשנת 1971 תואר שני בכלכלה באוניברסיטת קופנהגן. היה פעיל מגיל צעיר בפרום פריט של הנוער הסוציאל-דמוקרטי ואחר כך בקונפדרציה של האיגודים המקצועיים הדניים והפך בהמשך לכלכלן הראשי שלהם. בשנת 1987 נבחר לסגן יושב ראש המפלגה הסוציאל-דמוקרטית של דנמרק ובשנת 1988 נבחר לפולקטינג, בו עמד בראש הוועדה הכלכלית. בשנים 1992-2002 עמד בראש מפלגתו, כשנבחר במקום מוגנס ליקטופט. בשנים 2004-2009 כיהן כחבר בפלמנט האירופי. בין 2004 -2011 היה ליושב ראש מפלגת הסוציאליסטים האירופים.

ראש ממשלה 2001-1993

שנת 1993 ניצח בבחירות את המנהיג השמרני פול שליטר אותו ירש כראש ממשלה, אחרי שערורייה של אי דיווח לפרלמנט בנוגע לפרשת הפליטים הטמילים. 
נבחר ארבע קדנציות רצופות בראשות הממשלה. בבחירות ב=1998 זכה רק ב 36 % מהקולות ובוצעו ספירות חוזרות עד שהסתבר כי ניצח מחדש בבחירות.
השרים המובילים נילס הלווג פטרסן (חוץ), מוגנס ליקטופט (אוצר) ומריאנה ילווד (כלכלה) שמרו את תיקיהם.
במשאל עם ב-1999 בנוגע להסכם אמסטרדם הם הצליחו לשכנע את הציבור להצביע בעד - 55% מהקולות.
במשאל עם אחר ב-28 בספטמבר 2000 משאל-עם שבו הדנים דחו את ההצטרפות למטבע האירו כש 53.2% מהקולות הצביעו נגד
כראש ממשלה יישם מדיניות כלכלית ברוח ה Flexicurity, מלווה בהפרטות של חברות ממשלתיות גדולות.
בהשפעת רעיונות קיינסיאניים בשנים 1994-1993 לקח אמצעים של kick start.
המאזן המסחרי של דנמרק שהתאפיין בעודף בשווי של 30 מיליארד קרונה (4,9 מיליארד דולר) הפך לגרעוני בסוף בשנות ה-1990. כדי להתמודד עם בעיה זו ממשלת ראסמוסן בחרה להעלות מיסים, מה שפגע בפופולריות שלה והחלישה אותה לקראת הבחירות. 
איבד נירופ ראסמוסן את הבחירות לטובת קואליציה בין אנדרס פוג ראסמוסן הליברלי מהמפלגה "ונסטרה" ובין המפלגה השמרנית העממית. זאת הייתה הפעם הראשונה שהסוציאל-דמוקרטים לא השתתפו הממשלה מאז שנת 1924. 
מקשר נישואים קודם עם הלה מולרופ הייתה לראסמוסן בת, סיגנה, שאיבד את עצמה לדעת בשנת 1993 בגיל 24 בלבד.
אחרי גירושים מאשתו הראשונה בשנת 1976 ניהל פול נירופ רסמוסן בשנים 1987-1979 מערכת יחסים שנייה עם אנה האגנדם. החל משנת 1994 הוא נשוי לפוליטיקאית הידועה לונה דיבקייר, שייצגה בשנים 1977-1973, 1994-1979 ו-2005-2011 בפרלמנט הדני, את המפלגה הסוציאל-ליברלית "רדיקל ונסטרה". יש לו שני ילדים חורגים - מטה ולוטה.
אמריקה של דיסני

אמריקה של דיסני (באנגלית: Disney's America) היה פארק שעשועים שתיכננה חברת וולט דיסני, והוא אמור היה להיבנות בהיימרקט שבוירג'יניה בארצות הברית. 
הפארק אמור היה להתמקד בנושא ההיסטוריה של ארצות הברית, וארצות הפארק אמורות היו לשקף תקופות שונות בהיסטוריה. תוכניות הפארק היו יוזמה של מנכ"ל חברת וולט דיסני באותה עת - מייקל אייזנר. המועצה של מדינת וירג'יניה לפיתוח המדינה אישרה את ביצוע הפרויקט, אולם התוכנית בוטלה ב-28 בספטמבר 1994 בשל התנגדות תושבי הסביבה ותנועת "הגנו על אמריקה ההיסטורית" (Protect Historic America).
בשנת 1995 ניסתה מדינת וירג'יניה המערבית לשכנע את חברת וולט דיסני להקים את הפרויקט בשטחה, אך בשל הריחוק של השטחים שהוצעו מקווי התחבורה העיקריים, ניסיון זה לא צלח. עם זאת, חברת וולט דיסני הכינה בשנת 1996 הצעות למתקנים בפארק השעשועים, כך שנראה שהרעיון לא נזנח לחלוטין. בין תוכניות אלה הוצע להקים חיקוי של אליס איילנד, וכן תוכנית לבנות שחזור של הקרב בין המוניטור למרימק.
ג'ק קין

ביוגרפיה

קין נולד וגדל בניו יורק. קין הוא בעל תואר ראשון מאוניברסיטת פורדהם בחשבונאות ותואר שני מטעם אוניברסיטת מערב קנטקי בפילוסופיה. בשנת 1966 התגייס קין לצבא ארצות הברית, הוסמך כצנחן וסיים את קורס הסיירים בבית הספר לחי"ר של הצבא האמריקני בפורט בנינג, ג'ורג'יה. בהמשך הוסמך כקצין חי"ר ושובץ בגדוד ה-2 ברגימנט ה-502 שבדיוויזיה המוטסת ה-101 כמפקד מחלקה. קין לחם במלחמת וייטנאם ועוטר על גבורתו בכוכב הכסף. בהמשך פיקד על החטיבה ה-1 בדיוויזיה ההררית העשירית, על הדיוויזיה המוטסת ה-101 ועל הקורפוס המוטס ה-18. לאחר מכן שימש כסגן ראש מטה צבא ארצות הברית. קין פרש לגמלאות ב-2003 ושימש כפרשן לנושאי ביטחון לאומי ברשת פוקס. בהמשך היה מהוגי אסטרטגיית "הנחשול" (Surge) במלחמת עיראק, שכללה לחימה אינטנסיבית ואגרסיבית בארגוני הטרור, קיום נוכחות קבועה ומתוגברת של כוחות צבא בשטח ומתן תמריצים לאוכלוסייה לשתף פעולה עם הצבא האמריקני כנגד הטרור. 
קין משמש כיום כיו"ר חבר המנהלים של המכון לחקר המלחמות (ISW), מרכז חשיבה נאו-קונסרבטיבי, שמושבו בוושינגטון. כמו כן מכהן כחבר הוועדה המייעצת למדיניות במחלקת ההגנה. ב-2017 מונה לחבר בוועדה המייעצת לאסטרטגיית ביטחון לאומי במחלקת ההגנה של ארצות הברית.
מערת אום אל עמד

מערת אום אל עמד או מערת הנדבכים היא מערת קבורה מתקופת בית שני (המאה הראשונה לפני הספירה). המערה נמצאת בפארק נחל צופים שבירושלים המשתרע מתחת לשכונות רמות אשכול וגבעת המבתר.

היסטוריית המערה

מערת אום אל עמד שימשה לקבורת משפחה יהודית אמידה מתקופת בית שני וזאת על סמך עיצוב דופנות החדר ופתח המערה המובאים כחיקוי לבנייה המפוארת של חומות הר הבית מתקופת הורדוס ולבנייה היוונית בכלל.בנוסף בשני העמודים בפתחה של המערה סותתו כותרות יווניות. בתקופה הביזנטית הפך החדר הקדמי לקפלה (בית תפילה נוצרי).

תיאור המערה

מערת אום אל עמד חצובה בסלע גזית. בפתחה היו כשני עמודים עגולים ומכותרים החצובים בסלע אך כיום הם אינם קיימים. לכל אורך החזית מגולף בסלע משקוף בצורת אפריז דורי המעוטר בוורדות ומכותר בכרכוב. בצדה הדרומי של המערה נחצבה חצר ושתי דפנותיה סותתו כנדבכי אבני גזית עם שוליים, בפתחה של המערה נמצא האולם הראשון שכל דפנותיו עוצבו כנדבכים ובדופנו הצפונית נחצב פתח הכניסה. ואחריה ישנו אולם קבורה נוסף שבמרכזו נחצב בור עמידה וסביבו אצטבות, ובשלושה מדפנותיו הוצבו חמישה כוכים. יש האומרים ששני הכוכים הסמוכים בדופן המזרחית שימשו לקפלה. בדופן הצפונית הכוך האמצעי הפך לפתח אל חדר פנימי נוסף שבמרכזו נחצב בור עמידה רדוד ומסביבו כוכים כמו בחדר השני.
ניימן לוין

דוקטור ניימן לוין (באנגלית: Nyman Levin;‏ 17 בפברואר 1906 - 25 בינואר 1965) היה פיזיקאי יהודי בריטי, ממציא בעל פטנטים בתחומי הטלוויזיה, הרדיו והמכ"ם שעמד בראש תוכנית הגרעין הבריטית.

קורות חיים

לוין נולד בלונדון, בריטניה, בן למשפחת מהגרים יהודים, שהגיעו מהאימפריה הרוסית ופתחו עסק לייצור שקיות נייר. הוא למד בבית הספר לנערים סנטרל פאונדיישן, אך עזב את הלימודים בגיל 16 כדי לעזור בעסק המשפחתי. כדי להמשיך את לימודיו לקח שיעורי ערב בפיזיקה והשיג מלגה לאימפריאל קולג' בלונדון.
לאחר קבלת תואר דוקטור הוא התחיל לעבוד בחברת מרקוני ופיתח שם את הטכנולוגיה שאפשרה את השימוש בטלוויזיה. הוא רשם פטנטים רבים בבריטניה ובארצות הברית. לאחר פרוץ מלחמת העולם השנייה עזר המחקר שלו לפיתוח מכ"ם באורך גל של סנטימטר, שהיה חיוני ללחימת הלילה בקרב נגד הלופטוואפה. לוין פיתח את רשת הרדיו בתדר גבוה מאוד (VHF), שאפשרה למפקדים לתקשר עם חייליהם ביום הפלישה לנורמנדי ועל כן זכה לכבוד להיות בין האזרחים הבריטים הראשונים שהגיעו לנורמנדי.
לאחר המלחמה היה לוין לחבר קבוע בצוות המומחים של האדמירליות הבריטית ומנהל אגף המכשירים במחלקת המחקר של הצי הבריטי. במסגרת זו פיתח שיטה לגילוי צוללת אבודה על קרקעית הים. ב-1951 התמנה לראש אגף התותחנות של הצי הבריטי. בשנים 1955 - 1958 היה מנהל אגף המחקר והפיתוח של רנק פרסיז'ן אינדסטריז, חברה לייצור מכשירים מדויקים. הוא זיהה את העתיד של מכונות הצילום והקים את המפעל הראשון באירופה לייצור מכונות צילום.
בסוף שנות החמישים של המאה העשרים פנו שלטונות בריטניה לחברה שהעסיקה אותו וביקשו מהם, שישחררו את לוין מהחוזה איתם, כדי שיוכלו לגייס אותו לתוכנית הגרעין הבריטית והחברה הסכימה - לוין התמנה לסגן מנהל תוכנית הגרעין הבריטית ושנה מאוחר יותר קיבל את תפקיד מנהל תוכנית הגרעין הבריטית.
ניימן, שהיה חולה לב, זומן, בינואר 1965, לשיחה סודית אצל ראש ממשלת בריטניה ובכניסה למשרדי הקבינט סבל מאירוע לבבי. הוא נלקח לבית חולים ומת כעבור שלושה ימים. התפרסמו ידיעות על כך שהתנהלה נגד לוין חקירה, בחשד שהוא מספק ידיעות סודיות מתחום הגרעין לישראל, וההזמנה לישיבה אצל ראש הממשלה הייתה כיסוי לצורכי חקירה נוספת. מעולם לא הובהר אם הייתה חקירה או לא ומה היו תוצאותיה, ובנו של לוין טוען שאביו לא ריגל.
הוריו של לוין הלכו לעולמם בצעירותו והוא גודל על ידי אחותו. לוין נשא לאישה את דורה הירש ולשניים נולדו שלושה ילדים. בני הזוג היו דוברי יידיש ופעילים במסגרת הקהילה היהודית המקומית.
יחסי הממלכה המאוחדת–קוריאה הצפונית

היסטוריה

במהלך מלחמת קוריאה היו שתי המדינות יריבות, כאשר הממלכה המאוחדת פיקחה על כוחות חבר העמים הבריטי בקוריאה, המשרתים את האומות המאוחדות (האו"ם). מאוחר יותר, במהלך המלחמה הקרה הממלכה המאוחדת הייתה בעלת ברית חזקה של ארצות הברית, בעוד שקוריאה הצפונית הייתה בעלת ברית של ברית המועצות.
בעקבות ההתקדמות הראשונית ביחסים בין צפון קוריאה לדרום קוריאה, צפון קוריאה והממלכה המאוחדת החלו לקיים יחסים דיפלומטיים ב-12 בדצמבר 2000, תוך פתיחת שגרירויות בלונדון ופיונגיאנג. הממלכה המאוחדת מספקת הכשרה לשפה האנגלית ולזכויות אדם לעובדי מדינה בקוריאה הצפונית, וקוראת לממשלת קוריאה הצפונית לאפשר ביקור של חברי הוועדה המיוחדת של האו"ם לזכויות האדם. בנוסף, היא מפקחת על פרויקטים הומניטריים בצפון קוריאה.
גרסה ערוכה של הסרט הבריטי, "שחקי אותה כמו בקהאם" שודרה בטלוויזיה של צפון קוריאה ב -26 בדצמבר 2010, יום הקופסאות. השגריר הבריטי בדרום קוריאה, מרטין אודן, אמר כי זהו "הסרט המערבי הראשון ששודר אי פעם בטלוויזיה" בצפון קוריאה.
הממלכה המאוחדת הביעה ביקורת על תוכנית הגרעין של צפון קוריאה.
בתאריך 5 באפריל 2013, ממשלת קוריאה הצפונית מסרה הודעה רשמית לשגרירות הבריטית, כמו גם ליתר השגרירויות הזרות הפועלות במדינה, לפיה לא יהא באפשרותה להמשיך ולהבטיח את ביטחונם של עובדי השגרירות לאחר ה-10 באפריל 2013. הודעה זו, המהווה חריגה מהנורמות המקובלות ביחסים הדיפלומטיים בין מדינות העולם, הייתה אחד מצעדי התגובה של ממשלת קוריאה הצפונית להחלטה 2094 של העצרת הכללית של האו"ם, ולהתדרדרות היחסים שבין קוריאה הצפונית לארצות הברית.
באוגוסט 2016, סגן שגריר צפון קוריאה בממלכה המאוחדת, טאהי יאנג-הו, ערק לדרום קוריאה בסיוע פקידי SIS בריטים.
עישון (סרט)

עלילה

פרק זה לוקה בחסר. אנא תרמו לוויקיפדיה והשלימו אותו.

קבלה וביקורת

באתר עגבניות רקובות לסרט יש דירוג של 93% בהתבסס על 29 ביקורות. הסרט הרוויח 8 מיליון דולר בארצות הברית ו-30 מיליון דולר ברחבי העולם.

סרט המשך

לסרט קיים סרט המשך בשם "Blue in the Face"  העוקב אחר כמה מן הדמויות, ומציגה מספר דמויות חדשות. הסרט זכה לביקורות מעורבות.
אוטמאר היצפלד

התחלת קריירה כשחקן

היצפלד שיחק בשלהי שנות ה-60 בקבוצות מהליגות הנמוכות בגרמניה עד שעבר לשחק בשווייץ, בקבוצת בזל 1893. היצפלד הצטרף למועדון בשנת 1971, וזכה עימה באליפות בשנים: 1972, 1973 ו-1975 ואף זכה להיות מלך השערים של הליגה השווייצרית. היצפלד שותף במשחקים האולמפיים בשנת 1972. המשיך לשחק בקבוצת שטוטגרט מהליגה השנייה בגרמניה והצטיין במדיה. את סיום הקריירה העביר בשווייץ בקבוצת לוגאנו ופרש בגיל 34.

קריירת האימון

כמאמן, תבע היצפלד את חותמו במהרה, ובשנת האימון שהשנייה שלו הוביל קבוצה אלמונית וקטנה בשם פ.צ ארואה, מהעיר ארואה, המונה 15,000 תושבים בלבד. 
שנה לאחר מכן, היצפלד עבר לאחד המועדונים הגדולים בשווייץ, גראסהופר מהעיר ציריך ואותה הוביל לזכייה בגביע בשנת 1989, לדאבל בשנת 1990 ולאליפות נוספת ב-1991.

הפריצה בדורטמונד

ההצלחה בשווייץ הביאה את הקבוצה הפאר השנייה בגרמניה אך בעלת מספר האוהדים הגדול במדינה והאצטדיון הגדול ביותר, להחתים את המאמן המצליח משווייץ. בורוסיה דורטמונד זכתה בסגנות אליפות גרמניה בעונתו הראשונה, והפסידה את האליפות בהפרש שערים בלבד לקבוצת נעוריו של היצפלד בגרמניה: שטוטגרט.
בשתי העונות הבאות סיים היצפלד במקום הרביעי בטבלה תוך שקבוצתו מגלה שיפור מתמיד בגביע אופ"א. הוא הוביל את דורטמונד לגמר גביע אופ"א 1993, שם נוצחה 6-1 בסיכום שני מפגשים על ידי יובנטוס. בשנת 1995 זכה עם הקבוצה לאחר 42 שנות בצורת באליפות גרמניה. בעקבות הזכייה, העפיל לגביע אירופה לאלופות והפסיד לאיאקס ברבע הגמר. עונה לאחר מכן, היצפלד סחף את הקבוצה לאליפות שנייה רצופה תוך שהוא מדהים את הכדורגל האירופאי בזכייה בגביע אירופה בניצחון 3-1 על אלופת איטליה ואירופה, יובנטוס. באותה שנה נבחר גם למאמן השנה באירופה.

באיירן מינכן

ההצלחה בדורטמונד ביססה את מעמדו של היצפלד כמאמן אירופאי מוביל, ובשנת 1998 הגיע לקבוצת באיירן מינכן. היצפלד לא אכזב, וכבר בעונתו הראשונה הוביל את הקבוצה לאליפות גרמניה ולגמר הגביע הגרמני, כמו גם לגמר ליגת האלופות נוסף בו הפסיד בתוספת הזמן למנצ'סטר יונייטד האנגלית. בשנת 2000 הוביל את באיירן לדאבל ולחצי גמר ליגת האלופות. בשנת 2001 הצליח לשחזר את ההצלחה עם דורטמונד וזכה באליפות גרמניה ובאליפות אירופה וזכה שוב כמאמן השנה באירופה.
בעונת 2002 הייתה ירידת מתח, והקבוצה כשלה בזכייה בתארים וסיימה במקום השלישי בטבלה. עונה לאחר מכן זכתה שוב בדאבל אך כשלה בשלבים המוקדמים בגביע אירופה. בעונה לאחר מכן, בשנת 2004, שוב כשלה באיירן לזכות בתארים (פרט לגביע הליגה), והכישלון באירופה הוביל את הנשיא פרנץ בקנבאואר להפרד מהמאמן. עם זאת, ראשי באיירן מינכן לא הסתירו את העצב ואת ההערכה הרבה שהם חשים כלפי המאמן שהפך ליקיר המועדון.
היצפלד דחה הצעה לאמן את נבחרת גרמניה והעדיף לקחת פסק זמן מכדורגל למשך כשלוש שנים. 
במהלך עונת 2007 פוטר המאמן פליקס מאגאת' במהלך העונה והיצפלד נזעק לאמן את הקבוצה. למרות הציפיות, היכולת החלשה המשיכה והקבוצה סיימה במקום הרביעי בלבד תוך שהיא מעפילה לגביע אופ"א.

היצפלד נחשב לחברו הטוב של מייסד ונשיא פריז סן ז'רמן לשעבר ומעצב האופנה הידוע דניאל השטר ואף דגמן בעבר את חליפותיו.
היצפלד זכה לשבחים אודות היכולת הטקטית המופלאה שלו וכונה לא פעם: "הטקטיקן מספר אחת באירופה".
בסיום עונת 2008/2007 עזב היצפלד את באיירן מינכן, ועבר לאמן את נבחרת שווייץ. היצפלד הוביל את נבחרת שווייץ למונדיאל 2010 שם הודחה בשלב הבתים. ליורו 2012 לא הצליח היצפלד להוביל את הנבחרת, אשר סיימה אחרי אנגליה ומונטנגרו במסגרת שלב המוקדמות. היצפלד הוביל את נבחרת שווייץ למונדיאל 2014 שם הודחה על ידי ארגנטינה בשלב שמינית הגמר. בתום הטורניר פרש איצפלד מאימון.
כאב ראש

כאב ראש עם התפתחות חדה וחריפה

כאב הראש יכול להיות חריף (אקוטי) - כאב זה מתפתח בפתאומיות והוא סוער. הסיבות השכיחות לכאב ראש מסוג זה הן דימום תת-ארכנואידלי (דימום מוחי תת-עכבישי), מחלות צרברו-ווסקולריות שונות, דלקת קרום המוח או דלקת מוח (אנצפליטיס), וכן מצבים כגון גלאוקומה.

כאב ראש עם התפתחות תת-חריפה

כאב ראש זה מתפתח תוך ימים ובאופן פחות סוער. הסיבות השכיחות לכאב מסוג זה כוללות בין היתר דלקת עורק הצדע (temporal arteritis), תהליך של גידול תוך מוחי, דמם (המטומה) מוחי או מורסה (אבצס) תוך מוחית, עליה בלחץ תוך גולגולתי משני לגידול מוחי מדומה, נאורלגיה של העצב הטריגמינלי, יתר לחץ דם  ועוד.

גורמים היכולים להביא להחמרת כאב הראש

קיימים גורמים שונים היכולים להביא להתחלת כאב ראש או להחמרתו, ויכולים לספק אינפורמציה באשר למקור כאב הראש. גורמים אלו כוללים טיפול שיניים, ניתוחי עיניים או טיפול עיניים, סינוסיטיס חריפה או כרונית, מחלה ויראלית כללית, מתח, מצב רגשי, עייפות, מחזור, רעב, תרופות שונות, מאכלים מסוימים או אורות חזקים.

בדיקה גופנית

בבדיקת החולה יש לבחון ראשית סימנים חיוניים, הכוללים חום, דופק, לחץ דם ומאפייני נשימה. 
לאחר מכן יש לבדוק את המטופל באופן כללי, ולבחון האם ירד לאחרונה במשקלו, האם קיימות אוושות לבביות, מה מצב הפנים, הצוואר, הראש והגולגולת ולמקם את הכאב. 
בבדיקה נוירולוגית יש לבחון ראשית מהו המצב המנטלי, האם המטופל מבולבל (יכול לרמז על דימום תת-ארכנואידלי או דלקת  המוח).  
לאחר מכן יש לבחון עצבים קרניאליים - בבדיקת עצבים קרניאליים ניתן להבחין למשל בבצקת פטמות (papilledema) אשר יכולה לרמז על עליה בלחץ תוך גולגולתי ותהליכים נוספים. דימומים שטחיים ברשתית של הנבדק יכולים לרמז על דימום תת-ארכנואידלי. 
כמו כן יש להעריך תגובה מוטורית ותגובה סנסורית. תסמינים מוקדיים, כמו שיתוקים או הפרעת תחושה לסוגיה, יכולים להצביע על מהות הבעיה. אותו הדבר לגבי ההליכה ושווי המשקל.
לאחר הבדיקה הגופנית, מבצעים, לרוב, בדיקות עזר כמו צילומים, בדיקות הדמיה אחרות, בדיקות מעבדה ועוד, במטרה להגיע לאבחנה הנכונה הקובעת את הטיפול בכאב הראש.
סנדרה די רובינזון

ביוגרפיה

רובינזון נולדה כסנדרה פרגוסון בפיטסבורג, בגיל צעיר החלה לדגמן והשתתפה במספר תחרויות יופי מקומיות במדינתה. ב-1985 זכתה בתואר "מיס פנסילבניה ארצות הברית", והשתתפה בתחרות מיס ארצות הברית.
מ-1987 ועד 1993 שיחקה באופן קבוע באופרת הסבון "עולם אחר".
ב-1997 החליפה באופן זמני את קתרין קלי לאנג בתפקיד ברוק בהיפים והאמיצים.
ב-2001 שיחקה בסרט הפעולה "Falcon Down".
ב-2007 שיחקה במיני סדרה של ערוץ הולמרק "Pandemic" לצד פיי דאנאוויי ואריק רוברטס.
מ-2008 ועד 2009 הופיעה באופרת הסבון ימי חיינו.
ב-2010 החלה לשחק בסדרת הדרמה "The Bay".
היא התארחה בפרקים של סדרת טלוויזיה רבות, ביניהן מחשבות פליליות ושני גברים וחצי.

חיים אישיים

ב-1992 התגרשה מבעלה הראשון וב-2005 נישאה בשנית. היא ייסדה את חברת הייעוץ וההדרכה שבבעלותה "Charisma On Camera".
רעשן

רעשן הוא כלי נגינה המשמש כצעצוע, כלי-שעשועים המשמיע רעש, ומכאן שמו.
את המילה יצר איתמר בן אב"י.
הרעשן בנוי מידית שבראשה גלגל שיניים, ומחלק המסתובב סביב גלגל השיניים. הפעלת הרעשן נעשית באמצעות תנופה הגורמת לחלק המסתובב להסתובב ולהשמיע רעש בעת החיכוך שלו בגלגל השיניים.

בתרבות

בתרבות היהודית נהוג להשתמש בו בפורים בעת קריאת שמו של המן במהלך קריאת מגילת אסתר כחלק ממחיית זכר עמלק שהמן נחשב לצאצאו. מקור המסורת היהודית הקשורה ברעשן היא ככל הנראה לרשום את שמו של המן על פיסות אבן או עץ והכאתם אלו באלו עד למחיקת השם (נוהג קלאסי של מחיית זכר עמלק) אלא שהמנהג התפתח ונותר ממנו בעיקר הרעש ומכאן נולד המנהג להרעיש ברעשן. השימוש ברעשן בעת קריאת המגילה מעורר בעיה הלכתית מכיוון שכך ישנו חשש שהציבור לא ישמע כל מילה ומילה, בניגוד להלכה.
אמנות ייצור הרעשנים הייתה נפוצה מאוד בקהילות היהודיות השונות כאשר הרעשן הפך למעשה לחפץ אמנותי מעוטר בתחריטים וציורים שונים. קיימים רעשנים ממתכת מעץ ומפלסטיק. 
מחוץ למסורת היהודית משמשים רעשנים (אם כי רעשנים מסוג שונה) לשעשוע תינוקות וילדים. יש אוהדים המשתמשים ברעשני ענק במשחקי כדורגל וכדורסל, כדרך לבלבל את שחקני הקבוצה היריבה. 
ככלי נגינה משמש הרעשן, למשל, ביצירתו של ריכרד שטראוס, "המתיחות העליזות של טיל אוילנשפיגל" ויצירתו של ארנולד שנברג, "שירי גורה". 
במלחמת העולם השנייה שימש הרעשן להתרעה בדבר קיומו של גז רעיל.
Be Careful

רקע וכתיבה

השיר נכתב על ידי קארדי בי, מתיו סמואלס, אנדרסון הרננדז, אדם פיני, ירדן ת'ורפ, מרילין ברגמן, אלן ברגמן, רוברט דיגס, לורן היל, קליפורד סמית' וכולי, והופק על ידי בו-1דה, וינילרננדז ופרנק דוקס.
עם כמה משירי האלבום הופיעה קארדי ב-סאטרדיי נייט לייב, שם נודע גם כי היא נכנסה להיריון מהראפר אופסט.

וידאו קליפ

טרם הוציאה את הוידאו קליפ המלא של השיר, העלתה קארדי בי לערוץ ה-Vevo שלה אודיו של השיר, המציג את עטיפתו של הסינגל. האודיו זכה לויראליות רבה, ונכון ל-13 באפריל 2018, מונה הצפיות שלו עומד על כ-14 מיליון צפיות.
במאי באותה השנה פרסמה קארדי בי את הקליפ. הקונספט שלו הוא חתונה ומוות.
רן בכור

ביוגרפיה

הופיע לראשונה בטלוויזיה ב-1996 בסדרת הטלוויזיה "ג'ינג'י", בתפקיד דן.
בשנת 2002 שיחק בסדרת הדרמה ברשת "מיי פירסט סוני", לצדם של דפנה רכטר ויורם חטב. 
בשנת 2004 הצטרף לעונה השנייה של הטלנובלה "אהבה מעבר לפינה" בערוץ 2 בתפקיד מיקי, אחיו הצעיר של גולן אבוטבול (סמי הורי).
בשנת 2005 שיחק בסרט הקולנוע ימים של אהבה.
בשנים 2006–2007 גילם בעונות השלישית והרביעית של "השיר שלנו" את הראל נבון, נער דתי שגויס ללהקה הצבאית. 
בשנים 2009-2008 שיחק בסדרת הדרמה "חשופים" ששודרה ב-HOT בתפקיד ברק, חזאי הומוסקסואל. 
בשנת 2010 כתב וביים את המחזה "מניין", פסטיבל "Smallבמה 9", וזכה עם "מניין" בפרס "חביבת הקהל" ובציון לשבח על הבימוי. 
בשנת 2012 ניהל אמנותית (בשיתוף עם נטלי צוקרמן וליחי בקרמן) את פסטיבל "תלוי במקום 2". 
בשנת 2013 העלה בשיתוף עם רועי הרץ-רוסו את האירוע התאטרוני "חוצבמה" בפסטיבל עכו, שזיכה אותו בציון לשבח על תעוזה אמנותית.
ב-2014 עיבד וביים את "מסע הדוד מקס" על פי ספר מאת חנוך לוין בתיאטרון חיפה (יוני רכטר כתב לו מוזיקה מקורית). ההצגה הייתה הצגת הדגל של הפסטיבל הבינלאומי של הצגות ילדים ונער חיפה.
ב-2016 כתב וביים את "שרבר" לפסטיבל עכו לתיאטרון אחר. ההצגה זכתה בפרס ההצגה הטובה ביותר. 
בכור ייסד, ניהל והנחה את "תיאטרון הצעקה", תיאטרון קהילתי-אקטיביסטי יהודי-ערבי לבני נוער וצעירים ביפו. 
שימש כמורה לתיאטרון בבית החינוך המשותף חוף השרון בשפיים. 
בכור הוא בן זוגה של העיתונאית רומי נוימרק. ב-2014 נולד לשניים בן. הזוג מתגורר בירושלים.
IGO

רקע

חברת Nav N Go נוסדה בשנת 2004 על ידי דודי וירניק וקובי הלפרין, הבעלים של חברת Gps & More Ltd (הוקמה בשנת 2005). החברה מוכרת גם בשם iGO בזכות תוכנת הניווט שפיתחה, אשר משתמשת בטכנולוגיית תלת-ממד ומדמה דרכים, נתיבים ומבנים. 
בעקבות רכישת NNG את חברת Topmap בשנת 2009, חברת מיפוי אירופאית, התאפשר לחברה לבצע התאמה של תוכנת הניווט iGO עבור משתמשים בארצות שונות, תוך שימוש ב-54 שפות שונות ומגוון גדול של מפות בכיסוי עולמי. נכון לשנת 2013, לחברת Gps & More Ltd סניפים באירופה, ארצות הברית, דרום אמריקה, סין, אוסטרליה, ישראל והונגריה.

iGoZIP

השירות נועד לענות על הצורך במיפוי "שטחים מתים" דוגמת יישובים שאינם מסומנים, שטחי טיולים, מדבריות וכולי. Gps & More Ltd מיפתה את שטח מדינת ישראל עד לכדי קנה מידה של מטר רבוע. פריסת המיקוד המעניקה לכל בית ולכל ריבוע מספר ייחודי ובכך היא מגשרת על פערי הניווט בין שטחים ממופים לשטחים מתים.

שותפויות

קונסולת קומודו (של סלקום) - הפקת גרסת iGo הכוללת שירות דיווחי תנועה ושילוביות מלאה בין תוכנת הניווט ויישומוני הקונסולה.
בטר פלייס (מכונית חשמלית) - הפקת גרסת iGo המותאמת למערכת המולטימדיה של הרכבים החשמליים תוך יצירת שילוביות בין מחשב הרכב לתוכנת הניווט.
נוסחת ההיפוך של מביוס

בקומבינטוריקה, נוסחת ההיפוך של מביוס משמשת, בהינתן פונקציה  שניתנת לתיאור בתור סכום מסוים על ערכי פונקציה אחרת , לתאר בצורה ישירה את הפונקציה  באמצעות סכום של .

הגרסה הקלאסית

הגרסה ה"קלאסית" של הנוסחה היא כדלהלן: בהינתן שתי פונקציות אריתמטיות , אם מתקיים  לכל , אז ניתן להפוך את הנוסחה ולקבל , כאשר  היא פונקציית מביוס.
אם מסמנים ב- את הפונקציה הקבועה שמקיימת  לכל n, ומשתמשים בסימון של קונבולוציית דיריכלה, נוסחת מביוס אומרת שבהינתן , אז . כלומר  ו- הם איברים הופכיים ביחס לקונבולוציית דיריכלה.